કહેવાયું છે કે, કાવ્યના સર્જન માટે વેદનામાંથી પસાર થવું પડે ત્યારે કાવ્ય રચી શકાય. ફૂલોના પમરાટનું કારણ કદાચ એ જ હશે ? કંટકો વચ્ચે પીસાઈને વેદના અનુભવતા પુષ્પો પણ પમરાટ સ્વરૂપે કાવ્ય સર્જતા હશે !? ઘર આંગણે કૂંડામાં એકાદ ફૂલ ખીલ્યું હોય ત્યારે તેની મહેંક એટલે સુંદર કાવ્યની એકાદ પંક્તિ ! ફૂલો ખીલાવેલી નાની શી વાટીકા એટલે જાણે કાવ્યનું નાનું શું પુસ્તક ! આજે તો હવે સુગંધ વગરના કેકટસ ઉછેરવાનો શોખ પણ ચાલ્યો છે તેને શું કહી શું ? અછાંદસ કાવ્ય જ સ્તો !! ઘરની આસપાસ કે બગીચામાં ખીલી ઊઠેલા ફૂલોની મહેંક ને વાયરો આસપાસ કે થોડે દૂર સુધી પ્રસરાવે છે. બગીચામાં ખીલેલા અનેકવિધ પુષ્પોની વૈવિધ્યસભર ખુશ્બોને માહૌલમાં વહેતી મુકતો વાયરો કાવ્યના પુસ્તકના પ્રકાશક સમો છે. ફૂલોના ખીલવાની શ્રેષ્ઠતમ ઋતુ એટલે વસંત. વસંતે ઊપવનમાં લટાર મારતી વખતે સંધ્યા સમયે જૂદા જૂદા ફૂલો મહીંથી પ્રસરતી સુગંધને સુરાવલી જાણે પુષ્પો દ્વારા રચાયેલા કાવ્યનું કવિ સંમેલન જ જોઈ લ્યો !!